Source: http://muhaz.org/dibattiti-tal-kamra-tad-deputati-v8.html?page=4
Timestamp: 2020-05-29 23:11:36+00:00
Document Index: 2251003

Matched Legal Cases: ['Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ']

THE DEPUTY SPEAKER - Dibattiti tal-kamra tad-deputati
Dibattiti tal-kamra tad-deputati
THE DEPUTY SPEAKER: Aktar rimarki? (Onor. Membri: No) Issa ngħaddu għall-paragrafu ta’ wara. L-Onor. Tonio Fenech.
ONOR. TONIO FENECH: Din irrid inpoġġiha f’kontest li dan huwa l-preambolu. Il-preambolu huma l-prinċipji fuqiex ġie mfassal dan it-trattat, mhumiex il-klawsoli legali li trid timplimenta. Fil-fatt, il-kliem użat huwa: “Jinnota”, “Infakkru” eċċ. Aktar milli qed jgħid x’se jsir, qed jgħid x’qed ifakkar li hija r-realtà. Issa f’din il-klawsola qed jitfakkar li l-Artiklu 260 tat-Trattat dwar il-Funzjonament tal-Unjoni Ewropea – jiġifieri mhux dan it-trattat - diġà jagħti s-setgħa lill-Qorti tal-Ġustizzja tal-Unjoni Ewropea biex timponi l-ħlas ta’ somma f’daqqa jew f’pagamenti bħala penali fuq stat membru tal-Unjoni Ewropea. Mela dak li ġie nnotat fil-paragrafu preċedenti mhuwiex xi ħaġa ġdida fit-trattati tagħna, huwa dak li t-Trattat tal-Funzjonament tal-Unjoni Ewropea diġà jippermetti, ċioè li jekk stat membru jonqos milli jikkonforma mal-oġġettiv li jersaq lejn id-deficit tiegħu taħt it-3% u issa anke bilanċ fiskali, allura jkun hemm il-Kummissjoni li tista’ taġixxi u tressaq anke lil dak il-pajjiż quddiem il-Qorti li mbagħad ikun jista’ japplika penali jew ħlas li tiddeċiedi l-Qorti.
THE DEPUTY SPEAKER: L-Onor. Alfred Sant.
ONOR. ALFRED SANT: Jien naħseb li aħjar naqraw iż-żewġ klawsoli flimkien. L-ewwel jien staqsejt mistoqsija dwar il-ġurisdizzjoni tal-Qorti tal-Ġustizzja tal-Unjoni Ewropea u naħseb li din il-klawsola li għandna quddiemna - u issa naqrahom it-tnejn apposta - li tibda bil-kelma “Infakkru” tgħidilna għaliex. (Interruzzjonijiet) Ħalli nibda b’dak li għadna kemm qrajna u għaddejna.
THE DEPUTY SPEAKER: Onor. Sant, qed tirriferi għal din il-klawsola u ta’ qabilha jew għal ta’ warajha?
ONOR. ALFRED SANT: Se naqrahom it-tnejn f’daqqa.
THE DEPUTY SPEAKER: Il-klawsola ta’ qabel u din?
ONOR. ALFRED SANT: Iva, il-klawsola li għaddejna qabel fejn jien staqsejt għaliex għandna Qorti taħt Ġurisdizzjoni Ewropea. Il-klawsola ta’ qabel kienet tgħid hekk:
“JINNUTAW li l-konformità mal-obbligu tal-Partijiet Kontraenti li r-“regola ta’ baġit bilanċjat” tiġi trasposta fis-sistemi legali nazzjonali tagħhom, permezz ta’ dispożizzjonijiet vinkolanti, permanenti u preferibbilment kostituzzjonali, għandha tkun soġġetta għall-ġurisdizzjoni tal-Qorti tal-Ġustizzja tal-Unjoni Ewropea, f’konformità mal-Artikolu 273 tat-Trattat dwar il-Funzjonament tal-Unjoni Ewropea;”.
Hemmhekk x’qed ngħidu? Hemmhekk għidna li l-ewwel, se tkun regola kostituzzjonali li timponi l-balanced budget fuq il-Gvern tal-ġurnata, ikun min ikun, u li dan l-obbligu se jkun soġġett għall-ġurisdizzjoni tal-Qorti tal-Ġustizzja tal-Unjoni Ewropea. Jien staqsejt: Għaliex mhux il-qrati nazzjonali, pereżempju? Toħroġ imbagħad minn dan il-paragrafu l-ieħor li jgħid:
“IFAKKRU li l-Artikolu 260 tat-Trattat dwar il-Funzjonament tal-Unjoni Ewropea jagħti s-setgħa lill-Qorti tal-Ġustizzja tal-Unjoni Ewropea biex timponi l-ħlas ta’ somma f’daqqa jew pagament ta’ penali fuq Stat Membru tal-Unjoni Ewropea li jkun naqas milli jikkonforma ma’ xi waħda mis-sentenzi tagħha u
JFAKKRU li l-Kummissjoni Ewropea stabbilixxiet kriterji għad-determinazzjoni tas-somma f’daqqa jew pagament ta’ penali li jiġu imposti fil-qafas ta’ dak l-Artikolu;”.
X’inhuwa l-mekkaniżmu kollu hawnhekk? Li l-ewwel ikollok regola kostituzzjonali li timponi fuq gvern, anke b’maġġoranza, li jmexxi l-finanzi tiegħu b’ċertu mod determinat minn dan it-trattat. It-tieni jgħid li jista’ jiġi mtella’ dwarha quddiem il-Qorti tal-Ġustizzja tal-Unjoni Ewropea dwar dik ir-regola. U għaliex din il-ħaġa? Għaliex meta xi ħaġa tista’ tittella’ quddiem il-Qorti tal-Ġustizzja tal-Unjoni Ewropea, allura hemmhekk il-Qorti għandha s-setgħa li tiddetermina u twaħħal il-multi fuq dak il-pajjiż membru! Dik hija r-rabta! Mhijiex rabta biss kostituzzjonali, hija rabta wkoll li b’mod tassattiv qed timplika li mbagħad naslu ħalli dak il-pajjiż iħallas penali. Din hija regola kompletament ġdida f’dan il-kontest! Issa l-balanced budget li qed nitkellmu dwaru u li għandna definizzjoni tiegħu f’dan it-trattat huwa differenti mill-balanced budget kif fhimnieh s’issa taħt is-Six-Pack. Dak huwa argument ieħor. Imma din hija l-loġika ta’ dan kollu.
Allura, ejjew inkunu ċari, li bħala Parlament hawnhekk, dan it-Trattat se jobbliga lill- Gvern b’maġġoranza f’dan il-Parlament li jekk ma jsegwix din il-ħaġa, jaqa’ taħt il-ġurisdizzjoni tal-Qorti tal-Ġustizzja tal-Unjoni Ewropea waqt li qed jeżerċita d-dritt sorvan tiegħu li jiddeċiedi l-budget tiegħu, imbagħad ikun soġġett għall-penali li tiddeterminahom il-Kummissjoni Ewropea li tistabbilixxi anke l-kriterji li nimmaġina li jistgħu jinbidlu jiġifieri it is a walking target. Naħseb li anke hawnhekk forsi l-Ministru jista’ jilluminana ftit dwar x’inhuma dawn il-multi u fuq liema skala jitpoġġew dawn il-multi ħalli nkunu nafu eżattament x’qed niffirmaw u ma’ xiex qed naqblu f’dan it-trattat.
THE DEPUTY SPEAKER: Il-Ministru.
ONOR. TONIO FENECH: Le, mhijiex moving target. Meta nidħlu aktar tard fit-Trattat, jiġi stabbilit il-proċess kif il-Kummissjoni taġixxi jiġifieri l-proċess kif tmur quddiem il-Kunsill, tieħu d-deċiżjoni, imbagħad jekk il-pajjiż ma jagħmilx l-azzjoni korrettiva, tkun tista’ tmur quddiem il-Qorti u hemm parametri li l-Qorti taħdem fuqhom u li huma stabbiliti. Dawn mhux walking targets li se jinbidlu u napplikaw penali skont il-pajjiż. Il-Qorti tiddeċiedi dejjem skont il-gravità dwar x’livell ta’ penali, jiġifieri hemm parametri tal-penali li għandhom jiġu applikati. Dik hija proċedura li dħalna fiha.
THE DEPUTY SPEAKER: L-Onor. Sant.
ONOR. ALFRED SANT: Qed nitkellmu dwar penali li dwarhom il-Kummissjoni Ewropea stabbilixxiet kriterji għad-determinazzjoni tagħhom. Il-Kummissjoni tista’ terġa’ tbiddel dawk il-kriterji? Tista’ terġa’ żżidhom? Għandha l-fakultà li żżidhom u tibdilhom? Naħseb li għandha, għax il-Kummissjoni Ewropea tagħmilha din il-ħaġa u għalhekk qed ngħid “moving target”. Il-kriterji li hemm bħalissa jistgħu jerġgħu jinbidlu u taħt dan it-trattat, jekk jinbidlu, trid issegwihom.
ONOR. TONIO FENECH: Biex inkun onest ma nafx jekk huwiex qed jirriferi għal penali oħra però l-penali li naf jien ġew determinati fil-laqgħat li kellna bħala Kunsill tal-Ministri. Barra minn hekk il-proposta tal-Kummissjoni tkun trid tiġi aċċettata wkoll mill-Kunsill tal-Ministri jiġifieri f’dawn l-affarijiet il-Kummissjoni ma taġixxix waħedha. Din ma tistax tgħid: Issa ddeċidejt li se nirdoppja l-iskala tal-penali. Trid tiġi quddiem il-Kunsill tal-Ministri.
ONOR. ALFRED SANT: Minn fejn toħroġ din il-ħaġa?
ONOR. TONIO FENECH: Dawk li diġà ġew stabbiliti ġew stabbiliti mill-Kunsill u l-Kummissjoni ma tistax tibdilhom. L-istruttura ta’ penali qiegħda taħt l-iStability and Growth Pact. Il-bqija ma nafx għal-liema penali qed tirriferi. Però se nirriferi dan lill-esperti.
ONOR. ALFRED SANT: It-text jgħid ċar u tond:
“IFAKKRU li l-Kummissjoni Ewropea …”
Mela mhux il-Kunsill.
“…stabbilixxiet kriterji għad-determinazzjoni tas-somma f’daqqa jew pagament ta’ penali li jiġu imposti fil-qafas ta’ dak l-Artikolu.”.
Minn dan it-text toħroġ ċara li hija l-Kummissjoni Ewropea li tagħmel il-kriterji. Hawn ma jissemmiex il-Kunsill imma jissemma li l-Kummissjoni Ewropea stabbilixxiet kriterji għad-determinazzjoni tas-somma f’daqqa jew pagament ta’ penali li jiġu imposti fil-qafas ta’ dan l-artiklu. Jekk hi stabbilixxiethom tista’ tibdilhom hi wkoll. Il-Kunsill ma jissemma mkien
ONOR. TONIO FENECH: Qegħdin fi klawsola li kulma tagħmel hu li tfakkar stat ta’ fatt ta’ dak li hemm, penali li huma stabbiliti taħt l-artiklu 260 tat-trattat dwar l-istability and growth u kif jiġu applikati l-penali. Nerġa’ nenfasizza li dan it-trattat mhu qed jivvinta xejn ġdid. Kulma qed jagħmel huwa mekkaniżmu aktar effettiv ta’ viġilanza imma mhux qed jivvinta regoli ġodda jew struttura ta’ penali ġdida. Dawn huma l-penalitajiet li dejjem kienu jeżistu fit-trattat imma l-Kummissjoni, qabel ma taġixxi kontra pajjiż riedet li jkollha vot unanimu mill-Kunsill. Illum is-saħħa tal-Kunsill naqset, il-Kunsill jista’ biss jirriġetta, u biex jirriġetta l-proposti tal-Kummissjoni jrid il-maġġoranza kwalifikata. Jekk m’għandux il-maġġoranza kwalifikata ma jistax iwaqqaf lill-Kummissjoni. Li ġara huwa li ssaħħaħ imma mhux inbiddlu l-penalitajiet. Il-penalitajiet ma jinbidlux. Jista’ jkun hemm depożitu fl-ewwel proċess, imbagħad wara sitt xhur jiġu applikati penali, jiġifieri l-proċess kien diġà stabbilit taħt it-trattat u dan it-trattat ma biddel xejn. Fil-fatt ifakkar qiegħed, mhux jistabbilixxi penali ġodda.
ONOR. ALFRED SANT: Se nerġa’ nagħmel il-punt u daqshekk. Jekk ma rridux nifhmu ma rridux nifhmu. Iva, qed ikun hawn bidla fil-mod kif isiru l-affarijiet. L-ewwel, ir-regola tal-balanced budget ta’ dan it-trattat hija differenti mir-regola li teżisti llum. It-tieni, qed ngħidu wkoll li se tidħol regola kostituzzjonali jew kważi kostituzzjonali biex tassigura li anke jekk ikun hemm gvern b’maġġornaza kbira f’dan il-Parlament, jekk jinħass li qed jikser dik ir-regola, jista’ jittella’ mhux quddiem il-Qorti nazzjonali imma quddiem il-Qorti Ewropea tal-Ġustizzja.
Għaliex qed issir din? Din qed issir biex imbagħad dak il-pajjiż jew dak il-Gvern ikun soġġett minnufih ħalli jaqa’ taħt ir-regoli li bihom ikollu jħallas il-multi. Liema multi? Il-multi kif s’issa stabbiliti mill-Kummissjoni Ewropea skont kriterji determinati, liema kriterji m’hemm xejn li ma tistax tibdilhom il-Kummissjoni Ewropea għax hi stabbilixxiethom u hi tista’ tibdilhom. Jekk ma nagħrfux li hemm bidla u bidla sostanzjali minn dak li hemm bħalissa frankament inkunu qed nagħlqu għajnejna għar-realtajiet.
THE DEPUTY SPEAKER: Grazzi. Aktar rimarki? (Onor. Membri: No) Ngħaddu għall-paragrafu l-ieħor li jibda “IFAKKRU fil-ħtieġa li tiġi faċilitata l-adozzjoni” u jibqa’ sejjer sa “jekk meħtieġ, imġiegħel inaqqas defiċit li jista’ jiġi identifikat”. Point of Order, l-Onor. Sant.
ONOR. ALFRED SANT: Sur President, ilbieraħ konna qed nieħdu l-proċedura, li naħseb li kienet korretta, fejn il-Ministru jaqra t-text kollu għax inkella ħadd ma jifhem xejn. Jekk ma jimpurtax jaqra t-text kollu ħalli nkunu nafu x’qed ngħidu.
THE DEPUTY SPEAKER: Jien m’għandix oġġezzjoni.
ONOR. TONIO FENECH: Dan il-paragrafu jaqra hekk:
“IFAKKRU fil-ħtieġa li tiġi ffaċilitata l-adozzjoni ta' miżuri taħt il-proċedura ta' defiċit eċċessiv tal-Unjoni Ewropea fir-rigward tal-Istati Membri li l-munita tagħhom hija l-euro li l-proporzjon ippjanat jew attwali tad-defiċit tal-gvern ġenerali tagħhom meta mqabbel mal-prodott domestiku gross ikun jaqbeż it-3%, filwaqt li jissaħħaħ b’mod qawwi l-objettiv ta' dik il-proċedura, jiġifieri biex Stat Membru jiġi mħeġġeġ u, jekk meħtieġ, imġiegħel inaqqas defiċit li jista' jiġi identifikat;”.
Hawnhekk qed tissottolinja dak li kont qed ngħid preċedentement. M’aħna qed nivvintaw xejn ġdid fuq livell ta’ prinċipju imma l-iskop ta’ dan it-trattat huwa biex isaħħaħ il-proċedura u allura jkun hemm mekkaniżmu ħafna aktar b’saħħtu ta’ kif iħeġġeġ, l-ewwel b’warnings lil pajjiż biex jindirizza s-sitwazzjoni li jista’ jkun qed jidħol fiha ta’ defiċit ogħla u ta’ dejn u jekk dak il-pajjiż ma jimxix fuq dawk il-warnings, ikun hemm il-mod kif dak il-pajjiż jiġi mġiegħel li jikkoreġi t-triq li jkun qabad.
ONOR. ALFRED SANT: Tista’, jekk jogħġbok, tispjega għaliex qed ikun hemm riferenza għall-proporzjon ippjanat jew attwali tad-deficit tal-Gvern? X’qed nifhmu biha?
ONOR. TONIO FENECH: Il-proporzjon huwa fil-kontest li d-deficit jiġi as a proportion to GDP. Rigward l-ippjanat jew l-attwali rrid ngħid li l-attwali huwa the actual deficit li jkollok f’dik is-sena partikolari u l-ippjanat huwa l-kontest ta’ budget u tal-medium-term objectives li qed jaraw li inti tkun qed timmira għalihom. Infakkar li l-Kummissjoni dejjem toħroġ forecasts ibbażati fuq dik li jsejħulha n-known policy-change scenario, jiġifieri tassumi li t-trends se jibqgħu kif inhuma u jekk inti, mingħajr miżuri ġodda, intix sostenibbli jew le. Jekk taħseb li m’intix allura tħeġġek biex tagħmel miżuri biex tieħu ħsieb, imma fl-evalwazzjoni bħalma hu budget, ta’ fejn se jmur il-pajjiż, jittieħed l-istat attwali u l-istat ippjanat,.
ONOR. ALFRED SANT: Ovvjament dan huwa soġġett għall-kontroll, jekk qed nifhem tajjeb, tal-Kummissjoni. Jekk, pereżempju, Gvern jagħmel pjan li qed jurih taħt it-3% allura hemmhekk l-ippjanar mhux problema għax qed jippjana taħt it-3%, imma jekk il-Kummissjoni ma taqbilx, hemmhekk jiskatta l-mekkaniżmu. Qed nifhem tajjeb?
ONOR. TONIO FENECH: Iva, jekk id-deficit ta’ pajjiż jaqbeż it-3%, immedjatament jidħol f’excessive deficit procedure.
Jekk ma jkunx qabżu imma l-indikazzjoni tkun li se jaqbżu, il-proċedura ma ddaħħlekx immedjatament fl-excessive deficit procedure. Ovvjament jekk tiddikjara li budget se jkun 4.5%, allura hemmhekk il-Kummissjoni taġixxi. Jekk jgħid taħt it-3%, il-Kummissjoni tagħmel analiżi tiegħu meta toħroġ il-forecast, toħroġ l-ispring and autumn forecasts, u hemmhekk hi tieħu in konsiderazzjoni budgets jew il-proposti ta’ budgets li jkunu tressqulha f’dak il-kontest biex tara s-sostenibilità u hemm toħroġ il-ġudizzju tagħha. Jekk fil-forecast li toħroġ hi – mhux il-forecasts li qed tgħid int - int mhux se tkun sostenibbli u s-sena d-dieħla se taqbeż it-3%, allura tibda bil-warning u tħeġġek biex tagħmel il-miżuri addizzjonali li jkun hemm bżonn.
Jekk il-pajjiż jibqa’ jirrifjuta, wieħed irid jara, għax din hija xi ħaġa li rridu naraw kif se taġixxi l-Kummissjoni dwarha. (Interruzzjonijiet) Nimmaġina li toħroġ evaluation fejn tgħid 3.2% għall-argument. Din se timponi miżuri korrettorji immedjatament? Se tagħti spazju li tkun bdiet is-sena u tara jekk dawk il-miri li qed jgħid il-Gvern jintlaħqux? Nassumi li se tieħu inkonsiderazzjoni x’ikun ġara storikament. Dan il- pajjiż li dejjem qalilna li se jkun taħt it-3% u dejjem spiċċa 6%, se temmnu jekk din is-sena jerġa’ jgħid 3%? Nassumi li l-Kummissjoni se tieħu ftit il-history ta’ dak il-pajjiż kif ikun mexa f’dan il-kontest. Hija xi ħaġa li rridu naraw mill-esperjenza dwar kif se taħdem. Ġeneralment huwa l-autumn forecast li jitkellem dwar il-cut-offs tal-budgets tad-diversi pajjiżi taħt il-proċedura l-ġdida. Jekk hi fil-forecasts tagħha, mhux tiegħek, se tara li f’dak li inti ppreżentajt m’intix sostenibbli, allura hi se titlob miżuri korrettivi u ġeneralment hi dejjem tagħtik spazju biex tagħmilhom u tara li inti qed tilħaq dawk il-miri meta tagħmilhom.
ONOR. ALFRED SANT: Il-problema tiegħi tibqa’ hemm. Proporzjon ippjanat. Kwalunkwe gvern se jipprova jressaq pjan għall-budget fejn se jipprova jibqa’ taħt it-3%. Dak hu proporzjon ippjanat. Kif qiegħda miktuba hekk tfisser. Min se jippjana? Il-Kummissjoni se tippjana għall-Gvern ukoll? Le. Huwa l-Gvern li joħroġ il-pjan tiegħu u ovvjament se jippjana biex jidher taħt it-3% anke jekk ikun qed ibażwar il-figuri. Dak il-proporzjon huwa ppjanat? Hekk qed tgħid il-klawsola. Jew il-proporzjon ikun ippjanat mill-Kummissjoni fuq il-bażi tal-pjan tal-Gvern? Din ma tagħmilx sens. Qed tifhem x’qed nipprova ngħid?
ONRO. TONIO FENECH: Il-Gvern se jippreżenta budget. Illum, taħt il-mekkaniżmu l-ġdid – u diġà kelli okkażjoni nispjegah – mhux sempliċement niġi hawn f’Novembru nippreżenta l-budget wara laqgħat fl-MCESD, mal-Ministri u ma’ kull min talab li ssir konsultazzjoni miegħu. Illum, parti minn dak il-proċess li diġà beda u qegħdin avvanzati fih hu li nibagħtu l-proġettazzjoni tal-Estimi tagħna bl-ispjegazzjoni ta’ kif wasalna għad-dħul tagħna u kif wasalna għall-ħruġ tagħna lill-Kummissjoni biex tagħmel analiżi. Dan isir qabel, għax inkella ma tkunx tista’ tieħu pożizzjoni fuq il-forecasts għax hi se toħroġ il-forecast. Jekk hi mhux se tara li l-budget huwa kredibbli, tibda tistaqsi, tibda tibgħatlek biex tibgħat il-key assumptions fuq kif qed tasal fuq ir-revenue u tibda teħodlok it-trends tal-passat. Mela din tagħmel l-evalwazzjoni teknika min-nies tekniċi biex tara jekk il-figuri li qed tippreżentalha humiex kredibbli, humiex fattwali jew intix qed tipprova tagħmel cover-up biex tiġi taħt it-3%. Ovvjament, il-history tiegħek ġeneralment jinċidi ħafna fuq kemm it hassles you jew le għax, nerġa’ ngħid, jekk inti persistentement dejjem taqbeż it-3% allura tibda tgħidlek li mhux se temmnek meta tgħidilha li din id-darba mhux se taqbiżhom. Jiġifieri hawnhekk sta għall-Gvern. Jekk dan irid il-fiduċja tal-Kummissjoni jrid dejjem iżomm ma’ dawn il-miri. Naħseb li din hija xi ħaġa li pprovajna nagħmlu matul dawn l-erba’ snin fejn konsistentement komplejna nnaqqsu d-deficit tagħna. Illum hemm proċedura stabbilita u allura meta titkellem fuq il-proġettazzjoni, il-Kummissjoni se toqgħod fuq il-proġettazzjoni tagħha u mhux fuq il-proġettazzjoni tal-Gvern. Il-proġettazzjoni tagħha hija bbażata fuq x’ippreżenta l-Gvern u fid-diskussjoni li tkun għamlet, fiċ-challenge li tkun għamlet x’conclusion ġiet. Issa jekk f’dawk id-diskussjonijiet tkun ħadt miżuri mitigating u l-budget ikun qed jirrifletti dak li jkun ġie diskuss mal-Kummissjoni, allura l-Kummissjoni se toħroġ u tgħid li hija sodisfatta, jekk le, se toħroġ bil-forecast tagħha li ma jkunx mal-Gvern imma jkun differenti.
ONOR. ALFRED SANT: Ħalli nara jekk hux qed nifhem x’qed tgħid meta hawnhekk qegħdin nitkellmu dwar proporzjon ippjanat. Dan huwa l-proporzjon ippjanat jew maqbul mill-Kummissjoni, mhux dak li joħroġ u jinsisti fuqu l-Gvern.
ONOR. TONIO FENECH: Naħseb li se jkollok terġa’ tagħmilli l-kumment.
ONOR. ALFRED SANT: Qed nipprova nara jekk fhimtx dak li għedt int. Fit-trattat qed nitkellmu dwar proporzjon ippjanat. Hawn qed nifhmu mhux neċessarjament il-proporzjon ippjanat mill-Gvern tal-ġurnata imma l-proporzjon ippjanat mill-Gvern tal-ġurnata bi qbil mal-Kummissjoni jew korrett mill-Kummissjoni. Hemmhekk proporzjon ippjanat is an instrument f’idejn il-Kummissjoni. Issa jew il-Kummissjoni taqbel mal-Gvern, jew tbiddillu l-pjan jew tinsisti li jekk ma jbiddilx il-pjan, il-pjan tagħha jgħodd. Qed niftiehmu jew le? Dak li qed tifhem biha din.
ONOR. TONIO FENECH: Mhux eżatt hekk. (Interruzzjonijiet) Agħtini ċans! L-iskop x’inhu? Biex stat membru l-ewwel jiġi mħeġġeġ. L-istat membru jista’ jibqa’ miexi. Fid-diskussjonijiet il-Kummissjoni tista’ tibqa’ tgħid li dak li qed nippreżentalha mhux se jilħaq il-mira li qed inpoġġi, għall-argument ta’ 2.5% imma se jiġi 3.5%, imma jien nista’ nibqa’ ninsisti u ngħid li jien konvint li se jkun ta’ 2.5% u nista’ nippreżentah f’dan il-Parlament. Ftit wara probabbilment se toħroġ xi ittra mill-Kummissjoni fejn hi tgħid li fil-każ ta’ Malta, hi għadha mhijiex konvinta u toħroġ warning taħt din u tkun trid tifhem x’miżuri korrettorji jista’ jkun hemm biex nassiguraw li se tasal għal 2.5% u ma tkunx 3.5%. Hemmhekk jinfetaħ bħal excessive deficit procedure, djalogu mal-Kummissjoni, fejn timmoniterjak aktar mill-viċin, biex tara li effettivament qed tilħaq dik il-mira. Jekk tara li qed tiddevja u m’intix qed tieħu miżuri, allura tibda l-proċess korrettorju billi, mhux biss tħeġġek issa, imma ġġiegħlek. Tagħmel hekk billi tressqek quddiem il-Kunsill u tgħid li ma taqbilx miegħek, li inti qed tvarja, u allura timponi jew theddek li jew se tieħdok għal proċedura ta’ multi għand il-Qorti jew inkella int tiġi bi proposta ta’ korrezzjoni li tikkonvinċi lill-Kummissjoni li tirtira mill-pożizzjoni tagħha.
Iva, qed nagħtuha din is-saħħa. Qabel kien jieħu ħafna aktar fit-tul biex il-Kummissjoni tkun tista’ taġixxi għax qabel riedet il-Kunsill b’vot mhux maġġoritarju imma unanimu u dawn it-tip ta’ affarijiet u allura issa hemm aktar saħħa li qed tingħata lill-Kummissjoni. Il-Gvern ma jistax jinjora aktar lill-Kummissjoni jew jgħidilha li se jibqa’ jagħmel li jrid.
Fuq il-kwestjoni tad-deficit u dejn irrid ngħid li dan se jgħaddi mill-għarbiel tal-Kummissjoni. Din mhux se tgħidlek li ma tistax tmur il-Parlament jekk ma tiffirmahulekx hi. Mhux dik hi l-proċedura imma hi se tagħmel l-opinjoni tagħha u se taġixxi fuq l-opinjoni tagħha jiġifieri jew se jkollna a working relationship li ngħidu li qed naqblu fejn qed narawna sejrin, imma ġieli kien hemm pajjiżi li jibqgħu jippersistu u jgħidu li huma konvinti fuq din, imbagħad jekk dak il-pajjiż ma jilħaqx il-miri, irid ibati l-konsegwenzi tagħhom għax imbagħad il-Kummissjoni timponi.
ONOR. ALFRED SANT: Dan il-proċess fhimtu imma mhux fuq hekk qed nistaqsi. Jien qed nistaqsi dwar it-tifsira ta’ dan il-paragrafu. Dan il-paragrafu qed jitkellem fuq proporzjon ippjanat. Nifhem dak li għedt, dak il-proċess tkellimna dwaru diġà, imma t-text li għandna quddiemna qed jagħmel riferenza għal proporzjon ippjanat jew attwali. Dwar l-attwali tinftiehem, jiġifieri m’hemmx problema. Dwar il-proporzjon ippjanat bħala trigger diplomatiku kif joħroġ minn dan it-text, il-mistoqsija tiegħi hija:
X’inhu ppjanat? Pereżempju l-Kummissjoni tgħidlek mhux veru li se tilħaq it-2.5%, se tilħaq 3.5% u inti tgħidilha li dak hu l-pjan tiegħek u se tibqa’ miexi bih. Taħt din id-diċitura m’għandha ċans tagħmel xejn il-Kummissjoni, trid tistenna l-attwali l-ewwel. Qed tifhem x’qed nipprova ngħid?
ONOR. TONIO FENECH: Se tagħmel xi ħaġa, se timbarazza lill-Gvern. L-ewwel tibda bil-moral persuasion, toħroġ stqarrija, ittra ġeneralment mill-Kummissarju li l-Kummissjoni tippubblika fejn tgħid: Il-Gvern mexa b’dan il-budget, jien m’inix konvinta li dan il-budget se jilħaq il-mira ta’ 3% u qed nagħmel l-ewwel warning. Ovvjament, gvern ma jistax jinjora tali ħaġa. Jista’ jkun li l-Gvern jgħid li hu konvint li se jasal għal 3% u jibqa’ jippersisti f’dik it-triq però din diġà tpoġġi lill-Gvern f’ċertu public check u f’dan il-mument naħseb li l-ebda gvern ma jkun irid dik it-tip ta’ dikjarazzjoni fuqu minħabba r-realtajiet li qed ngħixu fihom. Jiġifieri kull gvern se jipprova jevita dik iċ-ċirkostanza billi jara li dak li qed jippreżenta se jkun kredibbli. Ultimately, biex tidħol fl-excessive deficit procedure, trid tkun ksirtha bl-attwali. Il-Kummissjoni tkun tista’ tibda taġixxi fil-konfront tiegħek jekk jimmaterjalizza li s-sena d-dieħla d-deficit tkun qbiżtu, imma sa dak il-mument se tkun bdietlek il-proċeduri ta’ moral, jiġifieri l-ewwel tibda bl-inkoraġġiment, tintuża l-kelma li l-pajjiż jiġi inkoraġġit, imbagħad jiġi mġiegħel. F’dak il-perjodu tibda tinkoraġġik bl-ittri li tibda toħroġ. Pereżempju tgħid li fl-opinjoni tagħha Malta mhux se tilħaq il-mira tagħha jekk ma tagħmilx miżuri addizzjonali u tħeġġeġ lill-Gvern biex jieħu dawk il-miżuri addizzjonali meħtieġa biex jasal għal dan. Jekk ma jasalx, imbagħad għandha dritt taġixxi, ladarba tinkiser ir-regola bl-attwali. Fil-każ ta’ pajjiż li diġà qiegħed fl-excessive deficit, il-fatt li l-forecast tagħha għadha kemm tgħid li se tibqa’ fuq it-3%, anke jekk il-budget tal-Gvern jgħid li se jkun inqas, ma taqagħlekx mill-excessive deficit. Hemmhekk għandha saħħa akbar għax diġà qiegħda fl-excessive deficit.
Каталог: media -> 34598